C 107/2

COMUNICAREA COMISIEI

Document de orientare

Dovada achiziționării legale pentru animalele vii aparținând speciilor menționate în anexa B și documentele justificative necesare

(2019/C 107/02)

Scopul acestui document de orientare al Comisiei este de a veni în sprijinul autorităților competente ale statelor membre ale UE în punerea în aplicare a regulamentelor UE privind comerțul cu specii sălbatice de faună și floră (1) în situațiile în care achiziționarea sau introducerea legală în UE a exemplarelor vii aparținând speciilor de animale enumerate în anexa B la Regulamentul (CE) nr. 338/97 trebuie demonstrată cu ajutorul unor documente justificative, astfel încât statele membre să aplice standarde echivalente pentru documentele acceptate ca dovadă a achiziționării legale.

1. Context

În general, nu este autorizată utilizarea în scopuri comerciale a exemplarelor aparținând speciilor enumerate în anexa A la Regulamentul (CE) nr. 338/97 (denumit în continuare „regulamentul de bază”). Printre scopurile comerciale se numără „cumpărarea, oferta de cumpărare, achiziția în scopuri comerciale, expunerea în scopuri comerciale, utilizarea în scop lucrativ și vânzarea, păstrarea pentru vânzare, punerea în vânzare sau transportul pentru vânzare” [articolul 8 alineatul (1)].

Interdicțiile aplicabile exemplarelor aparținând speciilor enumerate în anexa A se aplică și exemplarelor aparținând speciilor incluse în anexa B pentru care nu se poate demonstra în mod satisfăcător autorităților competente ale statelor membre ale UE că au fost achiziționate (și, după caz, introduse în UE) în temeiul CITES, al regulamentelor menționate și al legislației naționale relevante în materie de conservare [articolul 8 alineatul (5)].

Pentru utilizarea în scopuri comerciale a exemplarelor aparținând speciilor enumerate în anexa A este necesar, în general, ca autoritatea de gestionare responsabilă să acorde o derogare sub forma unui certificat. Forma și conținutul acestui certificat sunt definite clar în regulamentele UE privind comerțul cu specii sălbatice de faună și floră. În schimb, pentru exemplarele aparținând speciilor enumerate în anexa B, nu este necesar un astfel de certificat în cazul în care exemplarele respective urmează să fie utilizate în scopuri comerciale. Forma și conținutul dovezii de import legal sau de achiziționare legală menționate la articolul 8 alineatul (5) nu sunt stabilite prin Regulamentul de bază. Prin urmare, autoritățile competente ale statelor membre ale UE pot interpreta în mod diferit conținutul dovezii respective.

Este posibil să fie necesare documente justificative care să ateste că un exemplar aparținând unei specii menționate în anexa A, B sau C a fost achiziționat într-un stat membru și urmează să fie exportat dintr-un alt stat membru, în conformitate cu legislația statului membru de origine (2).

De asemenea, se pot solicita documente justificative și în cazul reexporturilor, pentru a se dovedi că exemplarele aparținând speciilor menționate în anexa A, B sau C au fost importate:

— în conformitate cu regulamentul de bază (după intrarea în vigoare a acestuia, la 3 martie 1997);

— în conformitate cu Regulamentul (CEE) nr. 3626/82 al Consiliului (3) (între 1 ianuarie 1984 și ultima zi de valabilitate a unui permis de import eliberat în temeiul regulamentului respectiv);

— înainte de 1984 în conformitate cu CITES; sau

— înainte ca oricare dintre actele menționate să se aplice speciei în cauză sau în statul membru al UE de achiziție [articolul 5 alineatul (3) și articolul 5 alineatul (4) din regulamentul de bază (a se vedea secțiunea 3.5.8 din Ghidul de referință (4)].

În acest scop, trebuie eliberate certificate în temeiul articolului 47 din regulamentul de punere în aplicare.

În Ghidul de referință pot fi găsite informații suplimentare. Cu toate acestea, nu există informații suplimentare despre cazurile în care documentele justificative nu intră sub incidența regulamentelor UE privind comerțul cu specii sălbatice de faună și floră, în special pentru comerțul în interiorul UE cu specii incluse în anexa B [articolul 8 alineatul (5) din regulamentul de bază].

Prin urmare, sunt necesare orientări pentru a asigura faptul că statele membre ale UE adoptă o abordare coerentă și că aplică standarde echivalente pentru documentele de achiziționare legală, inclusiv cu privire la ceea ce este acceptat ca dovadă a acestei achiziționări legale. Coerența dintre statele membre ale UE se poate realiza prin stabilirea de orientări privind interpretarea articolului 5 alineatul (2) litera (b), a articolului 5 alineatul (3), a articolului 5 alineatul (4) și a articolului 8 alineatul (5) din regulamentul de bază. Statele membre ale UE sunt invitate să folosească informațiile furnizate mai jos de la caz la caz și într-o manieră proporțională cu fiecare situație cu care se confruntă.

2. Statutul documentului

Documentul de orientare a fost elaborat de personalul Comisiei și un proiect al acestui document a fost aprobat de Comitetul pentru comerțul cu specii de faună și floră sălbatice, instituit în temeiul articolului 18 din regulamentul de bază și, prin urmare, de către autoritățile competente ale statelor membre ale UE.

Prezentul document de orientare are scopul de a sprijini autoritățile naționale în aplicarea regulamentului de bază. Acesta nu are forță juridică obligatorie, singurul său scop fiind de a oferi informații cu privire la anumite aspecte ale regulamentului de bază și ale regulamentului de punere în aplicare și la măsurile considerate a constitui bune practici. Acesta nu înlocuiește, nu completează și nu modifică dispozițiile actelor legislative ale Uniunii aplicabile, menționate în secțiunea 1 a prezentului document, care rămân temeiul juridic care trebuie aplicat. De asemenea, documentul nu ar trebui să fie privit în mod izolat; acesta trebuie utilizat în coroborare cu legislația, și nu ca referință de sine stătătoare. Numai Curtea de Justiție a Uniunii Europene are competența de a formula interpretări obligatorii ale dreptului Uniunii.

Comisia va publica documentul de orientare online, iar statele membre ale UE pot, la rândul lor, să îl publice. Documentul va fi revizuit de Comitetul pentru comerțul cu specii de faună și floră sălbatice la momentul potrivit.

3. Interpretarea articolului 5 alineatul (2) litera (b), a articolului 5 alineatul (3), a articolului 5 alineatul (4) și a articolului 8 alineatul (5) din regulamentul de bază

Documentul de orientare se axează pe exemplarele vii ale animalelor enumerate în anexa B. Se face distincția între animalele care sunt „importate” și cele care sunt „crescute în captivitate în UE” (5).

Pentru unele specii enumerate în anexa B care sunt crescute în general în captivitate pe teritoriul UE, legislația națională sau autoritățile naționale competente relevante au stabilit că riscul ca exemplare din speciile respective achiziționate ilegal să intre în circuitul comercial (6) este scăzut. Verificările de asigurare a respectării legislației în cazul unor astfel de specii pot fi considerate a fi o prioritate mai scăzută. Orientările de mai jos vizează speciile care prezintă un grad mai ridicat de risc.

Statele membre ale UE sunt încurajate să facă schimb de informații, atât cu Comisia, cât și cu alte state membre, cu privire la speciile pe care le consideră expuse unui risc mai scăzut datorită faptului că sunt comercializate, în principal, ca exemplare crescute în captivitate în UE.

Statele membre ale UE sunt încurajate să aplice informațiile de mai jos în mod proporțional și de la caz la caz.

(a) Exemplare importate (7)

În cazul speciilor incluse în anexa B care sunt importate, schimbul de informații între statele membre ale UE și existența unei proceduri de consultare între statele membre vizate sunt considerate a fi necesare și suficiente. În unele cazuri, în special atunci când exemplarele sunt marcate și pot fi asociate în mod clar unui document, nu este necesară o consultare specifică.

Se consideră că lista de verificare de mai jos constituie documentația minimă sau informațiile minime care trebuie furnizate:

— pentru importatorul menționat pe permis: exemplarul original (galben, nr. 2) al permisului de import cu aprobare vamală pentru import;

— vânzătorii tuturor sau anumitor exemplare care fac obiectul permisului trebuie să prezinte o declarație sau alte documente, furnizând cel puțin următoarele informații: — în cazul în care toate animalele sunt vândute într-un singur lot, exemplarul original destinat titularului permisului de import utilizat poate fi înmânat cumpărătorului, de preferință însoțit de o factură sau o chitanță care confirmă transferul de la importator; — în cazul în care lotul este divizat (sau în cazul în care exemplarul original al permisului de import nu este înmânat), trebuie furnizate următoarele informații, dacă este posibil: — specia (denumirea științifică); — numărul complet al permiselor de import, datele de emitere, autoritățile emitente; — originea: codul de origine, țara de origine (și țara de reexport, dacă este cazul); — o referire la animale cât mai detaliată posibil (de exemplu, exemplare 6-10/100, marcaj, sex, data nașterii/ecloziunii sau vârsta estimată, alte caracteristici – dacă sunt disponibile); — semnătura originală (și ștampila) a ultimului vânzător, data tranzacției, numele și adresa.

Această listă de verificare propusă este inclusă, de asemenea, în anexa la prezentul document de orientare.

Informațiile menționate pot fi furnizate într-un document separat, întocmit exclusiv în scopul tranzacției. Informațiile pot fi incluse fie în alte documente (sau copii), cum ar fi o chitanță, o factură, un registru/o situație a stocurilor în care sunt identificate exemplarele care sunt vândute, fie într-un document de înregistrare. În cazul în care aceste documente nu conțin toate informațiile, acestea trebuie suplimentate în consecință.

(b) Exemplare provenite din creșterea în captivitate în UE

Documentele care sunt furnizate cumpărătorului de către vânzător trebuie să includă cel puțin următoarele:

— specia (denumirea științifică);

— numărul de exemplare;

— marcajul, dacă este disponibil;

— numele și adresa crescătorului (din motive de trasabilitate);

— informații privind materialul parental și informații ulterioare privind originea „C” sau „F” a exemplarelor în cauză (având în vedere articolul 54 din regulamentul de punere în aplicare), legate de documentele confirmate de o autoritate de gestionare; declarațiile crescătorului care nu sunt confirmate de o autoritate de gestionare nu trebuie să determine originea „C” sau „F”, dar trebuie, în schimb, să furnizeze maximum de informații privind exemplarele parentale cunoscute;

— data nașterii/ecloziunii sau vârsta estimată - dacă sunt disponibile;

— sexul, dacă este disponibil;

— alte caracteristici, dacă este cazul;

— semnătura în original a ultimului vânzător, data tranzacției.

Această listă de verificare propusă este inclusă în anexa la prezentul document de orientare.

Informațiile menționate în lista de verificare pot fi furnizate într-un document separat, întocmit exclusiv în scopul tranzacției. Informațiile pot fi incluse fie în alte documente (sau copii), cum ar fi o chitanță, o factură, un registru/o situație a stocurilor/evidențele crescătorilor în care sunt identificate exemplarele care sunt vândute, fie într-un document de înregistrare. În cazul în care aceste documente nu conțin toate informațiile, acestea trebuie suplimentate în consecință. În cazul în care sunt disponibile și alte documente, de exemplu documente din sistemul TRACES (cum ar fi certificatele TRACES „INTRA”), acestea pot fi folosite ca documente suplimentare.

Documentele eliberate de autoritatea competentă a unui stat membru în baza legislației naționale pot fi utilizate în unele state membre. Este de preferat ca aceste documente să includă toate informațiile menționate mai sus sau să fie suplimentate în consecință, în special dacă nu sunt emise pentru tranzacția în cauză, cu numele și adresa, semnătura (și ștampila) ultimului vânzător, data tranzacției etc.

În vederea emiterii unor astfel de documente sau a confirmării declarațiilor crescătorilor, verificările de asigurare a respectării legislației se pot baza pe un sistem de norme suplimentare, de exemplu norme cu privire la înregistrare și contabilitate.

(1) Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (JO L 61, 3.3.1997, p. 1) și regulamentele de punere în aplicare a acestuia, în special: Regulamentul (CE) nr. 865/2006 al Comisiei din 4 mai 2006 de stabilire a normelor de punere în aplicare a Regulamentului (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea (JO L 166, 19.6.2006, p. 1) (denumit în continuare „regulamentul de punere în aplicare”) și Regulamentul de punere în aplicare (UE) nr. 792/2012 al Comisiei din 23 august 2012 de stabilire a modelelor pentru permisele, certificatele și alte documente prevăzute în Regulamentul (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea și de modificare a Regulamentului (CE) nr. 865/2006 al Comisiei (JO L 242, 7.9.2012, p. 13) (denumit în continuare „regulamentul privind permisele”).

(2) Articolul 5 alineatul (2) litera (b) din Regulamentul (CE) nr. 338/97, la care se face trimitere și în articolul 5 alineatul (4): în ceea ce privește exemplarele prelevate din natură, această „dovadă, document de sprijin, poate fi adusă prin intermediul unui certificat care să ateste că exemplarul a fost preluat din mediul său natural în conformitate cu legislația în vigoare pe teritoriul propriu”, și anume pe teritoriul statului membru de origine.

(3) JO L 384, 31.12.1982, p. 1.

(4) Comisia Europeană/TRAFFIC, „Reference Guide – European Union Wildlife Trade Regulations” (Ghid de referință – Regulamentele Uniunii Europene privind comerțul cu specii sălbatice de faună și floră), cea mai recentă ediție disponibilă la adresa http://ec.europa.eu/environment/cites/pdf/referenceguide_en.pdf

(5) În unele cazuri rare, poate fi necesar, de asemenea, să se dovedească originea legală a exemplarelor prelevate din natură în UE. În general, se pot desfășura activități comerciale în raport cu acestea numai în condiții foarte specifice. Se poate presupune că, de obicei, se acordă o autorizație oficială (permis de capturare) pentru prelevarea din natură (în baza legislației naționale, care, de obicei, transpune directive ale UE). Pe baza acestei autorizații, ar trebui să fie posibil să se reconstituie parcursul exemplarelor care fac obiectul autorizației respective. Acest aspect nu este aprofundat în cadrul prezentului document de orientare.

(6) În această privință, unele state membre ale UE au elaborat liste cu specii de animale din anexa B care prezintă un risc mai scăzut.

(7) În cazul în care exemplarul a fost importat înainte ca regulamentele UE privind comerțul cu specii sălbatice de faună și floră să se aplice în cazul exemplarului respectiv, acest lucru trebuie precizat și justificat. În cazul exemplarelor „preconvenție”, trebuie să se indice „data achiziției” [definită la articolul 1 alineatul (1) din regulamentul de punere în aplicare].